**PÁLYÁZATI FELHÍVÁS**

Budapest Főváros VII. kerület Erzsébetváros Önkormányzatának Képviselő-testülete a 2012. évi költségvetésben biztosított előirányzat terhére, a VII. kerület Erzsébetváros 2012. évi közművelődési, kulturális programjainak támogatására, előfinanszírozással

**pályázatot hirdet**

**Pályázók köre:** Budapest Főváros VII. kerület Erzsébetváros területén székhellyel, telephellyel rendelkező nem önkormányzati fenntartású közművelődési, művészeti tevékenységet folytató egyesület, alapítvány és gazdasági társaság

A pályázók köréből kizárásra kerülnek azok a szervezetek, amelyek a 2011. évi támogatás felhasználásáról hiányosan, esetleg nem számoltak el.

Minden pályázó **egy** pályázatot nyújthat be.

A rendelkezésre álló forrás összege: 5.000.000 Ft

Pályázati feltételek:

**A pályázatnak tartalmaznia kell:**

* A pályázó és a pályázatban megjelölt program felelősének pontos (cégszerű) adatait;
* A program részletes leírását, jellegét, időpontját/időpontjait, helyszínét, a várható érdeklődők körét, számát, továbbá a program típusából, műfajából adódóan egyéb paramétereit, jellegzetességeit;
* a program kidolgozott, részletes költségvetését /kiadási – bevételi nemenként/ - különös tekintettel a saját erő, egyéb források, más pályáztató szervtől várható pályázati támogatások és az igényelt támogatás pontos megjelölésére;
* a pályázó referenciáit, szakmai ajánlásait, eddigi működésének rövid beszámolóját.
* az igényelt támogatás összegét,
* a pályázó bankszámlaszámát, a befogadó számlabank megnevezését és címét.

Minden olyan indokolt költség elfogadható, amely a pályázatban megfogalmazott program megvalósításával kapcsolatban közvetlenül felmerülhet. **A támogatási összegből személyi jellegű kifizetés nem finanszírozható!** *Felhívjuk a pályázók figyelmét, hogy amennyiben**a pályázott programok közül lesz olyan, amely megvalósításának időpontja 2012. december végére esik, kérje az elszámolási időpont módosítását a Művelődési és Sport Irodán.*

A pályázathoz mellékelni szükséges:

* + a szervezet alapító okiratát,
  + a bírósági bejegyzés hiteles, három hónapnál nem régebbi másolatát, aláírási címpéldányt,
  + büntetőjogi felelősség tudatában tett nyilatkozatot vagy hivatalos igazolást arról, hogy köztartozása (APEH, köztestületi (pl. kamara), TB, Önkormányzat, közüzemek, stb.) nincs,
  + a közölt adatok hitelességéről szóló nyilatkozatot.

(*Különböző típusú és tevékenység-körű jogi személyiségek az értelemszerűen rájuk vonatkozó dokumentumok másolatait mellékeljék.)*

**A pályázat érvényességének feltétele:** a szabályosan kitöltött eredeti aláírással, bélyegző lenyomattal ellátott pályázati adatlap és a hozzá tartozó melléklet/ek határidőben történő továbbítása 1 **példányban**.

**Az elbírálás szempontjai**:

* Támogatásban részesülhet minden olyan pályázó, aki a kiírás feltételeinek megfelel.
* A 2012. évi civilszervezetek számára kiírt pályázaton, közművelődési program támogatására pályázatot benyújtók jelen pályázati forrásból nem részesülhetnek.

**A pályázati adatlap átvehető** a Budapest Főváros VII. kerület Erzsébetváros Önkormányzat Polgármesteri Hivatal Művelődési és Sport Iroda 414-s számú szobájában, vagy letölthető az önkormányzat honlapjáról [www.erzsebetvaros.hu](http://www.erzsebetvaros.hu)

K***izárólag a jelen pályázati felhíváshoz mellékelt adatlap fogadható el!***

**A pályázat elbírálásakor** előnyt élveznek azok a pályázatok, amelyek a kerület közművelődési életébe illeszthető

* legalább 500 főt befogadó, nagy rendezvény/ek,
* a több éve megrendezésre kerülő hagyományos programok, rendezvények,
* a kerület közművelődésében eddig nem fellehető, a lakosság széles rétegét megszólító rendezvény/ek.

**A pályázat elbírálása:** a beérkezett pályázatok támogatásáról a Képviselő-testület 2012. június 30-ig dönt. A testület az igényelt támogatásnál alacsonyabb összeget is megítélhet. A pályázók a pályázat eredményéről 2012. július 16-ig levélben/email-ben értesülnek.

A döntése ellen jogorvoslatnak helye nincs.

**A pályázati támogatás elszámolása:**

A nyertes pályázónak a kapott támogatási összeg felhasználásáról részletes elszámolást kell készíteni a VII. kerület Erzsébetváros Önkormányzat felé, **melyet 2012. december 31-ig** köteles írásban benyújtani a Művelődési és Sport Irodára (1073 Budapest, Erzsébet krt. 6. IV. emelet 414. sz. szoba).

A pályázónak a program megvalósításához készített költségvetés **teljes összegével** **el kell számolni.**

Az elszámolás **szakmai** és **pénzügyi beszámolóból** áll.

A részletes **szakmai beszámolónak** tartalmaznia kell, hogy a támogatási összeg milyen célokra, tevékenységekre került felhasználásra.

A **pénzügyi beszámolónak** tartalmaznia kell a támogatási szerződéshez mellékelt számlaösszesítőt, valamint a támogatási összegnek megfelelő számlákra vonatozóan azok hitelesített másolatát. A hitelesítéshez rá kell írni a számlák másolatára, hogy „az eredetivel megegyező hiteles másolat”, majd kék tintával alá kell írni a szervezet képviselőjének.

A támogatás terhére elszámolandó számlák eredeti példányán az alábbi szöveget is kérjük feltüntetni:

***„2012. évi VII. kerület Erzsébetváros Önkormányzati közművelődési pályázati forrásból fedezve”***

A pályázatot zárt borítékban ***„Közművelődési pályázat 2012”*** megjelöléssel, a pályázati feltételeknek megfelelően kell megküldeni, benyújtani

**2012. május 31-ig az alábbi címre:**

Polgármesteri Hivatal Művelődési és Sport Iroda (1073 Budapest, Erzsébet krt. 6.)

A pályázati határidő lejárta után beérkező pályázat nem fogadható el, továbbá hiányosan kitöltött pályázati adatlap esetén hiánypótlásra nincs lehetőség, a pályázó a pályázatból kizárásra kerül.

A benyújtott pályázatok tartalmi megfelelőségéért és a szükséges mellékletek, igazolások, nyilatkozatok meglétéért kizárólag a pályázat benyújtója felelős. Adatok, igazolások, mellékletek vagy nyilatkozatok hiánya esetén, annak pótlására a pályázót utólag nem szólítjuk fel. A pályázat ebben az esetben érvénytelennek minősül.

A pályázatban közölt adatok valódiságáért és megvalósíthatóságáért a pályázat benyújtója felelős.

A pályázattal kapcsolatban további információ kérhető a Művelődési és Sport Iroda 415. sz. szobájában, valamint a 462-31-96-s telefonszámon, Huszka Éva ügyintézőtől.